Source: https://najmama.aktuality.sk/clanok/235054/ked-naozaj-chcete-rozvod-co-vas-caka-a-na-co-sa-pripravit/
Timestamp: 2019-04-21 06:36:57+00:00
Document Index: 71299

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'Súd ']

Keď naozaj chcete rozvod: Čo vás čaká a na čo sa pripraviť! | Najmama.sk
Keď naozaj chcete rozvod: Čo vás čaká a na čo sa pripraviť!
Ako prebieha rozvod? Radia právnici! Rozvod je nepríjemná záležitosť a stavia nás do nelichotivej pozície. Akokoľvek môžeme byť so zmenou statusu vyrovnaní, hrdí naň nikdy nebudeme a budeme sa ho snažiť čo najskôr stráviť.
Komplikovať nám to však môže súd zdĺhavým procesom. Rezort spravodlivosti chystá zmeny, ktoré majú procesy urýchliť. Kým však začnú platiť, poradili sme sa s právnikmi, čo robiť, aby sa rozvod zbytočne nepredlžoval.
Schyľuje sa k rozvodu: Kedy a ako o tom povedať deťom >>
Prečo sa najčastejšie rozvádzame?
Je štatisticky dokázané, že najčastejšie iniciujú rozvod ženy, ktoré v roku 2012 podali 65,9 % návrhov na rozvod.
„Najčastejšie sa stretávam s prípadmi nevery, citového ochladnutia a dlhodobého odcudzenia medzi manželmi, či už z dôvodu pracovnej vyťaženosti alebo dlhodobých nezhôd ohľadom fungovania spoločnej domácnosti. Neraz sa stane, že príde klient na konzultáciu už s novým partnerom. Častými dôvodmi rozvodu najmä u žien sú tiež dlhodobý psychický tlak zo strany manžela, šikanovanie, niekedy aj fyzické násilie,“ opisuje najčastejšie dôvody rozvodov advokátka Jarmila Zahradníková.
Efektívnejšie rozvody
Rozvody u nás, môžu byť rýchlejšie, jednoduchšie i dôstojnejšie, najmä ak hovoríme o tzv. dohovorených rozvodoch. Rezort spravodlivosti totiž pripravuje zmeny, ktoré plánuje zahrnúť do nového Občinskeho zákonníka, ktorý by mal byť hotový v roku 2016.
Jednoduchšie to majú mať páry, ktoré splnia tri podmienky – ak návrh podajú spoločne, alebo druhý manžel sa k návrhu pripojil, ak manželia spolu nežili minimálne rok pred podaním návrhu a ak sa dohodnú aj na starostlivosti o maloleté deti. Ak sa manželia dohodnú, rozvod aj vysporiadanie majetku by mohli vyriešiť v rámci jedného konania.
Čo by malo byť v návrhu
Základom je správne napísaný rozvod manželstva. Ako každý úradný dokument, aj tento musí spĺňať určité náležitosti. Napriek tomu, že sa vám bude písať asi najťažšie spomedzi všetkých listov, potrebujete ho napísať tak, aby bol na súde priechodný.
„Ak v návrhu neuvediete napríklad občianstvo navrhovateľa či odporcu alebo neuvediete dostatočne, čoho sa svojim návrhom domáhate, súd by vás vyzval, aby ste to doplnili. V opačnom prípade návrh odmietne. Týmto krokom môžete stratiť aj dva až tri mesiace úplne zbytočne,“ radí advokát Róbert Bános.
V návrhu by preto malo byť presné označenie účastníkov konania, názov súdu, ktorému návrh posielame, čo viedlo k rozvratu manželstva, pre ktorý by mal súd manželstvo rozviesť a nesmie chýbať podpis či dátum. Nezabudnite sem dopísať údaj, kedy a kde bolo toto manželstvo uzatvorené. Súčasťou prílohy býva sobášny list a potvrdenie obecného úradu o bydlisku účastníkov.
Ak už sú v manželstve deti, v návrhu treba uviesť, akým spôsobom má súd určiť práva a povinnosti rodičov k nim. Určite tu treba napísať, ktorému z rodičov má byť dieťa zverené, ako sa môže dieťa stýkať s druhým rodičom, aké výživné má platiť rodič, ktorému dieťa zverené nebolo. Priložiť treba aj rodné listy maloletých detí.
Nezabudnite na kolok
Nechceným zdržaním môže byť aj to, ak zabudnete ku návrhu priložiť kolky v hodnote 66 eur. „Ak by ste súdny poplatok nezaplatili pri podaní návrhu, súd vás na jeho zaplatenie vyzve, pričom aj týmto zbytočne stratíte minimálne dva až tri mesiace,“ uviedol.
Vyjadrenie toho druhého
„Rozvod veľmi urýchli aj to, keď s podaním návrhu na rozvod podá druhý z manželov na súde vyjadrenie k tomuto návrhu. V ňom treba v krátkosti uviesť rovnaké dôvody na rozvod manželstva ako aj to, že s návrhom na rozvod súhlasí. Správne napísaný návrh na rozvod, pripojené prílohy k nemu, zaplatený súdny poplatok ako aj vyjadrenie k návrhu na rozvod dá veci do pohybu a súd vás už nebude na nič vyzývať, ani odporcu, namiesto toho hneď vytýči termín a predvolá manželov na pojednávanie. V takýchto prípadoch nie je nezvyčajné, ak pojednávanie spolu s vyhlásením rozsudku trvá len okolo 15 minút,“ uvádza Robert Bános.
„Ak má súd rozhodnúť aj o starostlivosti rodičov k deťom po rozvode, súdne konanie sa veľmi urýchli, ak sa manželia vedia dohodnúť, ktorému z nich má byť maloleté dieťa zverené, ako sa s ním môže stretávať druhý rodič a akým výživným má na dieťa prispievať,“ radí právnik. Ak v týchto veciach majú obaja manželia jasno, je dobré napísať rodičovskú dohodu a predložiť ju súdu spolu s návrhom na rozvod. „Ak sa takáto dohoda neprieči dobrým mravom, súd ju bez problémov schváli. Aj v tomto prípade platí, že manželov súd rýchlo rozvedie hneď na prvom pojednávaní,“ dodáva.
Vytýčiť pojednávanie niekedy trvá aj viac ako rok
Rozvodové konanie býva štandardne ukončené do roka od podania návrhu. Závisí to však od vyťaženosti konkrétneho súdu, vôli účastníkov dohodnúť sa a celkovej zložitosti prípadu.
„V súčasnosti sa zaoberám rozvodom manželstva, kde od podania návrhu ubehol rok aj 3 mesiace. Hoci sú obaja účastníci na Slovensku a komunikujú so súdom, do dnešného dňa nedošlo k vytýčeniu prvého pojednávania. Alebo v ďalšom rozvodovom konaní, ktorého predmetom je okrem rozvodu manželstva aj úprava práv a povinností rodičov k maloletému dieťaťu, nebolo vytýčené pojednávanie aj napriek urgenciám ani po roku a 4 mesiacoch. Situácia je o to zarážajúcejšia, že v konaní ide aj o úpravu práv a povinností k maloletému, čo znamená, že súd by mal k takýmto prípadom pristupovať prednostne,“ opisuje svoje skúsenosti advokátka Jarmila Zahradníková. „Na druhej strane som sa stretla s promptným postupom súdu, kedy bol klient právoplatne rozvedený do 2 mesiacov od podania návrhu,“ dodáva.
Majetok prichádza na rad až potom
„Veľmi často sa pri rozvodoch stretávam s tým, že manželia chcú hneď pri rozvode riešiť aj delenie majetku na súdnom pojednávaní, čo je však úplne nemožné. Vysporiadať bezpodielové spoluvlastníctvo manželov môže až ďalší súd, a to až po tom, ako sú manželia právoplatne rozvedení a na delení spoločného majetku sa nevedia dohodnúť medzi sebou. Riešením však môže byť, ak manželia uzavrú medzi sebou zmluvu o budúcej dohode o vyporiadaní ich bezpodielového spoluvlastníctva, pričom takto si môžu svoj spoločný majetok predbežne rozdeliť už pred samotným rozvodom manželstva,“ radí právnik Róbert Bános.
Čo rozvod predĺži
Ak sa manželia nevedia dohodnúť na rozvode, prípadne, ak jeden z manželov s ním nesúhlasí, musíte rátať s tým, že rozvodové konanie sa predĺži. Prekážkou môže byť aj to, ak sa nevedia dohodnúť na starostlivosti o deti. „Súd môže manželov poslať do manželskej poradne, môže nariadiť znalecké dokazovanie znalcom z odboru detskej psychológie. Treba určite rátať s viacerými pojednávaniami. Týmto sa však rozvodové konanie nielen zbytočne natiahne, ale aj podstatne predraží,“ upozorňuje právnik.
16.8.2014 07:00 | Zdroj: Jana Kubisová, Najmama.sk | Foto: Dreamstime.com
ČÍTAJTE VIAC O TÉME: Striedavá starostlivosť, Manželstvo , Výchova, Rozvod